25-oji metinė Komisijos ataskaita Europos Parlamentui dėl Bendrijos antidempingo, antisubsidijų ir apsaugos priemonių (2006 m.) [SEK(2007) 1076] /* KOM/2007/0479 galutinis */





[pic] | EUROPOS BENDRIJŲ KOMISIJA | Briuselis, 21.8.2007 KOM(2007) 479 galutinis 25-oji METINĖ KOMISIJOS ATASKAITA EUROPOS PARLAMENTUI dėl Bendrijos antidempingo, antisubsidijų ir apsaugos priemonių (2006 m.) [SEK(2007) 1076] Įvadas Ši 2006 m. Europos Parlamentui pateikiama ataskaita yra tolesnis žingsnis po 1981 m. gruodžio 16 d. jo priimtos rezoliucijos dėl Bendrijos antidempingo priemonių ir po Europos Parlamento pramonės, išorės prekybos, mokslinių tyrimų ir energetikos komiteto ataskaitos. Šioje trumpoje ataskaitoje apžvelgiami svarbiausi 2006 m. įvykiai, tačiau kaip ir ankstesniais metais prie jos pridedamas išsamesnis Komisijos tarnybų darbinis dokumentas ir išsamesni priedai. Ataskaita parengta pagal tą pačią bendrą darbinio dokumento struktūrą, o kad būtų galima lengvai rasti smulkesnę informaciją, visos antraštinės dalys atitinka darbinį dokumentą. Su šia ataskaita ir visu darbiniu dokumentu visuomenė gali susipažinti internete:http://europa.eu.int/comm/trade/issues/respectrules/anti_dumping/legis/index_en.htm Ataskaitą reikia vertinti atsižvelgiant į ES prekybos politikos bendrąjį pagrindą, kaip neseniai nustatyta Komisijos komunikate dėl globaliosios Europos[1]. Todėl Komisija 2006 m. gruodžio mėn. priėmė žaliąją knygą, kuria raginama viešai svarstyti, kaip ES galėtų geriau panaudoti prekybos apsaugos priemones (PAP) kintančioje pasaulinėje ekonomikoje. Į šios procedūros rezultatus bus atsižvelgta vėlesnėse ataskaitose. 1. Teisės aktų apžvalga Antidempingo (AD), antisubsidijų (AS) ir apsaugos priemonių (AP) tyrimai atliekami remiantis pagrindiniais Tarybos reglamentais. Darbiniame dokumente pateikiama galiojančių teisės aktų apžvalga. Pagrindiniai tekstai apie antidempingą (AD) ir antisubsidijas (AS) toliau nurodomi kaip pagrindinis (-iai) reglamentas (-ai). 2. Pagrindinės sąvokos Darbinio dokumento 2 antraštinėje dalyje apžvelgiama PAP tyrimuose naudota terminologija ir procedūros. 3. PAP peržiūros proceso pradžia Nuo to laiko, kai 1994 m. buvo atlikta paskutinė svarbi Europos Sąjungoje taikomų PAP peržiūra, Europos ir pasaulinėje ekonomikoje įvyko reikšmingų pokyčių. Kad galėtų apsvarstyti šiuos pokyčius ir nuspręsti, ar reikia atlikti tam tikrus pakeitimus, Komisija 2006 m. gruodžio 6 d. paskelbė Žaliąją knygą[2] apie ES prekybos apsaugos priemonių veikimą ir su suinteresuotosiomis šalimis pradėjo trijų mėnesių viešus svarstymus. Žalioji knyga išleista po neseniai paskelbto komunikato dėl išorės konkurencingumo. Pasibaigus viešam svarstymui ir įvertinus gautus atsakymus, Komisija suinteresuotosioms šalims praneš rezultatus, padarys išvadas ir, tam tikrais atvejais, siūlys keisti ES prekybos apsaugos priemones. 4. PLėTRA 2006 m. Komisija toliau įgyvendino veiksmų planą, pagal kurį buvo rengiamasi Bulgarijos ir Rumunijos stojimui. 2005 m. parengtame veiksmų plane numatyta įvairi veikla, panaši į veiklą, kurią Komisija vykdė PAP srityje 2004 m. rengdamasi ES plėtrai (pateikta 2004 m. ir 2005 m. metinėse ataskaitose). Kaip ir anksčiau, šia veikla siekiama užtikrinti kuo sklandesnę stojančiųjų šalių administracijų integraciją į prekybos apsaugos sritį. 5. Visos šalies rinkos ekonomikos statusas (RES) Teoriškai visai šaliai taikomi kriterijai, siekiant nustatyti, ar šalis gali būti laikoma visiškai rinkos ekonomikos reikalavimų besilaikančia valstybe, vykdant AD tyrimus, buvo pagrįsti individualioms bendrovėms, įsikūrusioms prie rinkos ekonomikos pereinančiose šalyse, taikomais kriterijais, kurie nurodyti pagrindinio reglamento 2 straipsnio 7 dalyje. 2006 m. šioje srityje buvo padaryta didėlė pažanga. Visų pirma Komisijos tarnybos parengė antrąjį Vietnamo prašymo suteikti RES vertinimą, kuriame pateikiama išvada, kad Vietnamas dar neįvykdė penkių kriterijų, kad jam būtų suteiktas RES. 2003 m. rugsėjo mėn. gautas Kinijos Liaudies Respublikos (KLR) prašymas. Komisija 2004 m. birželio mėn. atliko preliminarų vertinimą. Po 2005 m. ES ir Kinijos aukščiausiojo lygio susitikimo įsteigta RES klausimus sprendžianti aukšto lygio darbo grupė. 2006 m. įvyko du šios grupės susitikimai, per kuriuos dėmesys buvo skiriamas buhalterijos ir finansų sektorių reformai Kinijoje. 2006 m. rugsėjo mėn. ES ir Kinijos aukščiausiojo lygio susitikime abi šalys išreiškė pasitenkinimą dialogo rinkos ekonomikos statuso klausimais plėtojimu ir darbo grupės padaryta pažanga. Komisijos tarnybos per aukščiausiojo lygio susitikimą susitarė atnaujinti 2004 m. preliminarų vertinimą. 2006 m. toliau svarstomi Mongolijos, Kazachstano ir Armėnijos prašymai suteikti RES. Komisija išnagrinėjo šią informaciją ir pateikė klausimų dėl tam tikrų aspektų, kurie atsakymuose nebuvo išsamiai aptarti. 6. Informacija ir komunikacija, dvišaliai kontaktai 2004 m. gruodžio mėn. įkurta Prekybos apsaugos pagalbos tarnyba mažosioms ir vidutinėms įmonėms (MVĮ) toliau vykdė savo veiklą – sprendė konkrečius MVĮ būdingus klausimus (problemas), susijusius su prekybos apsaugos priemonėmis. Komisija buvo 9 informacinio pobūdžio seminarų ūkio subjektams ir trečiųjų šalių administracijoms organizatorė arba dalyvė. 7. AD, AS ir AP tyrimų bei priemonių apžvalga 7.1. Bendrosios pastabos 2006 m. pabaigoje Bendrijoje galiojo 134 AD (žr. O priedą) ir 12 AS priemonių (žr. P priedą). 2006 m. 0,6% viso importo į Bendriją daliai buvo taikomos AD arba AS priemonės. Primename, kad išsamesnė informacija apie toliau nurodytus klausimus yra pateikiama prie šios ataskaitos pridėtame darbiniame dokumente. Nuorodos į darbinio dokumento priedus pažymėtos antraštėse. 7.2. Nauji tyrimai (žr. A–E ir N priedus) 2006 m. buvo pradėti 36 tyrimai[3]. Trylikoje tyrimų nustatyti laikinieji muitai. Išnagrinėjus trylika bylų, buvo nuspręsta nustatyti galutinius muitus. Atlikus aštuoniolika tyrimų, nuspręsta priemonių netaikyti. Nuspręsta, kad kitos devynios priemonės automatiškai nustos galioti po 5 metų. 7.3. Peržiūros tyrimai Peržiūros tyrimai ir toliau lieka pagrindinė PAP tarnybų darbo dalis. Jie sudaro daugiau kaip 63% visų inicijuotų tyrimų. Darbinio dokumento 2 lentelėje pateikiama statistinė 2002–2006 m. informacija. 7.3.1. Priemonių galiojimo termino peržiūros (žr. F priedą) Pagrindinių reglamentų 11 straipsnio 2 dalyje ir 18 straipsnyje numatyta priemonių galiojimo pabaiga po penkerių metų, jei, atlikus priemonių galiojimo termino peržiūrą, nenustatoma, kad nepakeistos priemonės turi būti taikomos toliau. 2006 m. inicijuota 12 priemonių galiojimo termino peržiūrų, iš kurių 11 padaryta išvada, kad muitus reikia taikyti dar penkerius metus. Be to, 8 priemonių galiojimo termino peržiūros buvo nutrauktos. 7.3.2. Tarpinės peržiūros (žr. G priedą) Pagrindinių reglamentų 11 straipsnio 3 dalyje ir 19 straipsnyje numatyta peržiūrėti priemones jų galiojimo metu. Peržiūrose gali būti svarstomi tik dempingo ir (arba) subsidijų arba žalos aspektai. 2006 m. iš viso inicijuota 18 tarpinių peržiūrų. Atlikus vienuolika tarpinių peržiūrų, nuspręsta patvirtinti arba pakeisti muitą, o 8 tyrimai buvo baigti, taigi panaikintos ir priemonės. 7.3.3. „Kitos“ tarpinės peržiūros (žr. H priedą) 2006 m. atliktos dar kelios kitos peržiūros, kurioms netaikomi pagrindinių reglamentų 11 straipsnio 3 dalis arba 19 straipsnis arba apie kurių inicijavimą nebuvo paskelbta Oficialiajame leidinyje . Jos labiau susijusios, inter alia, su sutikimu, savanorišku atsisakymu vykdyti įsipareigojimus arba jų nesilaikymu, prašymais suteikti naujojo eksportuotojo statusą kai vykdoma atranka, priemonių sustabdymu ir pan. 7.3.4. Naujų eksportuotojų peržiūros (žr. I priedą) „Naujų eksportuotojų“ ir „greitesnės“ peržiūros atitinkamai numatomos pagrindinių reglamentų 11 straipsnio 4 dalyje ir 20 straipsnyje siekiant nustatyti individualius dempingo skirtumus arba individualius kompensacinius muitus naujiems aptariamoje eksportuojančioje šalyje įsikūrusiems eksportuotojams, kurie neeksportavo produkto per tiriamąjį laikotarpį. Šie eksportuotojai turi įrodyti, kad jie tikrai yra nauji eksportuotojai ir kad jie iš tikrųjų pradėjo eksportą į Bendriją po tiriamojo laikotarpio. Taigi jiems galima apskaičiuoti individualų muitą, kuris paprastai yra mažesnis už visoje šalies teritorijoje galiojantį muitą. 2006 m. inicijuota vieno naujojo eksportuotojo peržiūra. Atlikti du tyrimai, iš kurių 1 buvo greitesnės peržiūros. Atlikus vieną tyrimą paliktas pradinis muito dydis. 7.3.5. Absorbciniai tyrimai (žr. J priedą) Turint pakankamai informacijos, rodančios, kad po pirminio tyrimo laikotarpio ir prieš nustatant priemones arba jas jau nustačius eksporto kainos sumažėjo arba importuotų produktų perpardavimo kainų ar vėlesnių pardavimo kainų pokyčio Bendrijoje nebuvo arba jis buvo nepakankamas, gali būti pradėta absorbcijos peržiūra, kuria siekiama patikrinti, ar taikoma priemonė turėjo poveikio minėtoms kainoms. Dempingo skirtumai gali būti perskaičiuoti, o muitas padidintas siekiant atsižvelgti į mažesnes eksporto kainas. Galimybė atlikti „absorbcijos“ peržiūras yra numatyta pagrindinių reglamentų 12 straipsnyje ir 19 straipsnio 3 dalyje. 2006 m. inicijuoti du antiabsorbciniai tyrimai, o vienas buvo baigtas nepadidinus muito. 7.3.6. Priemonių nesilaikymo tyrimas (žr. K priedą) Galimybė pakartoti tyrimą, jei yra įrodymų, kad priemonių nesilaikoma, buvo numatyta pagrindinių reglamentų 13 ir 23 straipsniuose. 2006 m. pradėti 2 tyrimai. Trijų iš jų išvada – muitą taikyti toliau ir vieno – muito nebetaikyti. 7.4. Apsaugos priemonių tyrimai (žr. L priedą) 2006 m. nutrauktas sušaldytų braškių tyrimas priemonių nenustačius. 2006 m. pabaigoje galiojo tik viena apsaugos priemonė, visų pirma taikoma tam tikriems importuojamiems citrusiniams vaisiams. 8. AD ir AS priemonių įgyvendinimas 8.1. Tolesnis priemonių įgyvendinimas Tolesnė veikla, susijusi su galiojančiomis priemonėmis, buvo susijusi keturiomis pagrindinėmis sritimis: 1) kelio sukčiavimui užkirtimas; 2) prekybos srautų ir rinkos pokyčių stebėjimas; 3) veiksmingumo didinimas tinkamomis priemonėmis ir 4) reagavimas į pažeidimus. Tokia veikla PAP tarnyboms suteikė galimybę imtis daugiau iniciatyvos, o ne vien tik veikti įgyvendinimo srityje. 8.2. Įsipareigojimų vykdymo priežiūra (žr. M ir Q priedus) Įsipareigojimų vykdymo priežiūra yra įgyvendinimo veiklos dalis, nes įsipareigojimai yra AD ir AS priemonių forma. Komisija joms pritaria, jei jas taikant galima veiksmingai pašalinti dempingo ar subsidijų padarytą žalą. 2006 m. pradžioje galiojo iš 40 bendrovių priimti įsipareigojimai. 2006 m. buvo padaryti šie įsipareigojimų paketo pakeitimai: 22 bendrovių įsipareigojimų galiojimas baigėsi, priimti 24 įsipareigojimų pasiūlymai. Bendras galiojančių įsipareigojimų skaičius 2006 m. pabaigoje buvo 43. 9. Grąžinamosios išmokos (žr. U priedą) Pagrindinių reglamentų 11 straipsnio 8 dalyje ir 21 straipsnio 1 dalyje importuotojams numatyta galimybė prašyti grąžinti atitinkamus surinktus muitus, jei įrodoma, kad dempingo ir (arba) subsidijų skirtumas, kuriuo remiantis buvo sumokėti muitai, pašalintas arba sumažintas tiek, kad tapo mažesnis už galiojantį muitą. 2006 m. pateikta 19 naujų muito grąžinimo prašymų. Užbaigta trylika bylų, vienoje nuspręsta grąžinti visų sumokėtų muitų dalį, trijose – tik jų dalį, o du grąžinamųjų išmokų prašymai buvo atmesti. 10. Teisminė peržiūra: Teisingumo Teismo ir Pirmosios instancijos teismo sprendimai 2006 m. šešis sprendimus dėl AD arba AS priėmė Pirmosios instancijos teismas (Teisingumo Teismas nepriėmė nė vieno). Be to, keturiose bylose prašymus atsiėmė pareiškėjai. Išsami sprendimų santrauka pateikiama darbiniame dokumente. 2006 m. pateikta 19 naujų bylų: 17 Pirmosios instancijos teismui ir 2 Teisingumo Teismui. Iki 2006 m. pabaigos Pirmosios instancijos teisme ir Teisingumo teisme neišnagrinėtų AD ir AS bylų sąrašas pateikiamas darbinio dokumento S priede. 11. Pasaulio prekybos organizacijos (PPO) veikla 11.1. Ginčų sprendimas AD, AS ir AP srityse PPO savo nariams numato griežtą ginčų dėl PPO susitarimų taikymo sprendimo procedūrą. Byloje dėl lašišos birželio 22 d. sukurta specialistų grupė, dėl kurios narių sprendimas priimtas 2006 m. rugpjūčio 2 d. Norvegija nusprendė ginčyti įvairius su antidempingo tyrimu susijusius aspektus: nuo dempingo, daromos žalos, priežastinio ryšio iki priemonių formos. Abiems šalims pateikus pirmąsias pastabas raštu, pirmas svarbus specialistų grupės posėdis, kuriame dalyvavo šios šalys ir trečiosios šalys, įvyko 2006 m. gruodžio 12–13 d. Galutinės specialistų grupės ataskaitos tikimasi 2007 m. liepos mėn., po to abi šalys galės pateikti apeliacinį skundą. Išsami informacija pateikiama šios ataskaitos darbiniame dokumente. 11.2. Kita PPO veikla 2006 m. derybos dėl antidempingo, subsidijų pramonės sektoriui ir subsidijų žuvininkystės sektoriui gerokai suintensyvėjo. Jas papildė diskusijos dėl pasiūlymų pateikti konkrečius teisės aktus galimiems pakeitimams. Dėl antidempingo: Bendrija pateikė pasiūlymų papildomai nagrinėti ekspertų grupės pradėtas procedūras ir reguliariai taikyti skaidrumo mechanizmą Antidempingo komitete, kuriame aptariama antidempingo susitarimą taikančių šalių patirtis. Dėl subsidijų žuvininkystės sektoriui: vis daugiau šalių toliau pritaria Bendrijos pateiktuose pasiūlymuose nurodytam „nuosaikiam“ požiūriui. Bendrija taip pat pritarė tvirtam vykdymo ir skaidrumo mechanizmui, kuriuo būtų galima užtikrinti visų naujų taisyklių įgyvendinimą. 2006 m. balandžio mėn. ES pateikė rašytinį pasiūlymą dėl šių dviejų aspektų. Dėl subsidijų pramonės sektoriui: diskusijose pamažu dėmesys buvo telkiamas į tam tikrus esminius klausimus, įskaitant subsidijavimo praktiką, apie kurią svarstyta 2006 m. balandžio mėn. ES rašytiniame pasiūlyme. Tačiau kadangi pagrindinių dalyvių nuomonės labai skyrėsi, PPO generalinis direktorius nusprendė 2006 m. liepos mėn. sustabdyti derybas visose srityse. Neoficialus techninis darbas atnaujintas 2006 m. rudenį. Dėl antidempingo: Bendrija buvo viena aktyviausių mūsų iniciatyva įkurtos už klausimynus ir patikrinimo kriterijus atsakingos darbo grupės, kuriai pirmininkauja Komisijos pareigūnas, narių. Dėl subsidijų: neoficialiais pagrindinių dalyvių ryšiais užtikrinta, kad šie klausimai, visų pirma ES iškelti klausimai, bus svarstomi atnaujinus derybas. Savo darbą tęsė ir antidempingo, subsidijų ir kompensacijų bei apsaugos priemonių komitetai. 12. Išvada 2006 m., palyginti su praėjusiais metais, inicijuota daugiau bylų ir užbaigta daugiau tyrimų, kuriuos atlikus nuspręsta priemonių nenustatyti. Nustatytų priemonių atžvilgiu tai buvo vidutiniai metai. Metai buvo turiningi daugeliu kitų aspektų atžvilgiu, kaip pavyzdžiui, pasirengimas tolesnei 2007 m. ES plėtrai, žaliosios knygos rengimas ir tyrimas dėl Kinijos Liaudies Respublikos kilmės odinės avalynės. Šių metų atskaitoje matyti, kad EB prekybos apsaugos priemones taiko atsargiai, ir patvirtinama, kad tyrimai atliekami laikantis griežtų taisyklių ir profesionaliai. Tačiau pagrįstais atvejais Bendrija yra pasirengusi kovai su nesąžininga prekyba. Skaidrumas ir griežtas prekybos apsaugos priemonių taikymas yra neatsiejami, tai atspindima 2004 m. ir 2005 m. įstatyminės bazės pakeitimuose. Komisija yra pasiryžusi ir ateityje tęsti tokią veiklą. [1] COM(2006) 567 galutinis, su juo galima susipažinti:http://ec.europa.eu/trade/issues/sectoral/competitiveness/global_europe_en.htm [2] Europos prekybos apsaugos priemonės besikeičiančioje pasaulio ekonomikoje. Žalioji knyga viešosioms konsultacijoms. COM(2006) 763 galutinis, su juo galima susipažinti:http://ec.europa.eu/trade/issues/respectrules/anti_dumping/comu061206_en.htm [3] Darbinio dokumento 1 lentelėje pateikta statistinė informacija apie naujus 2002–2006 m. tyrimus, atliktus vadovaujantis pagrindinių reglamentų 5 ir 10 straipsniais.